
	      ÁFORM UM LAGASETNINGU
          – sbr. samþykkt ríkisstjórnar frá 10. mars 2017, 1.-4.  gr.

	Málsheiti og nr.
	  Frumvarp til laga um framkvæmdir og umsýslu fasteigna fyrir Landspítala og sérhæfða sjúkrahúsþjónustu. 

	Ráðuneyti /verkefnisstjóri
	 Fjármála- og efnahagsráðuneyti 
	Innleiðing EES-gerðar?
	☐ Já
☒ Nei

	Dags.
	 30.11.2023


	A. Úrlausnarefni

	Forsaga máls og tilefni
Árið 2010 voru sett lög um byggingu nýs Landspítala við Hringbraut í Reykjavík, sbr. lög nr. 64/2010. Með þeim lögum var sérstöku félagi, NLSH ohf., komið á fót um uppbyggingu á nýju húsnæði fyrir Landspítalann við Hringbraut. Tilgangur félagsins eins og fram kemur í lögunum er að standa að nauðsynlegum undirbúningi útboðs nýrra bygginga við Hringbraut. Frá því að lögin voru sett hefur verkefnið þróast og það hlutverk sem NLSH ohf. er ætlað að sinna aukist er varðar heilstæða uppbyggingu á aðstöðu fyrir Landspítalann og aðra sérhæfða sjúkrahúsþjónustu. 
Hvert er úrlausnarefnið?
Þörf er á að endurskoða núgildandi lagaramma um NLSH ohf. þannig að hann samræmist betur þeirri þróun sem hefur orðið á hlutverki félagsins. Breytingar hafa verið gerðar á skipulagi framkvæmda við Landspítala í því skyni að styrkja heildarsýn, endurmeta megináætlanir, færa einum aðila ábyrgð á stjórnun allra verkþátta og byggja upp aukna getu til að stýra heilstæðri uppbyggingu á þessum innviðum samfélagsins. Meginverkefni félagsins er eftir þær breytingar að vinna að samhæfingu, undirbúningi, áætlanagerð, útboðum, framkvæmdum og skilamati vegna nýrra bygginga Landspítala og annarra sjúkrahúsa í samræmi við fyrirliggjandi fjárhagsramma hverju sinni. 

Eftir að breytingar hafa verið gerðar á skipulagi félagsins getur það, samkvæmt nánari ákvörðun heilbrigðisráðuneytis og fjármála- og efnahagsráðuneytis, unnið að eftirfarandi verkefnum: 
•	Að skilgreina þörf Landspítala og annarrar sérhæfðrar sjúkrahúsþjónustu fyrir húsnæði til lengri tíma á grunni áætlana um rekstur og umbætur í starfsemi á grundvelli heilbrigðisstefnu og halda utan um uppbyggingu slíkra innviða. 
•	Að endurmeta skipulag svæða og vinna í því sambandi tillögur um breytta nýtingu eldri bygginga og ráðstöfun bygginga sem ekki verða nýttar til starfsemi Landspítala eða annarra sjúkrahúsa. 
•	Að endurhanna eldri byggingar í ljósi breyttrar nýtingar, bjóða framkvæmdir út, hafa eftirlit með verklegum framkvæmdum og gera skilamat.
•	Að vinna áætlanir um tæki og búnað og flutninga í nýja innviði.

Þá hefur NLSH ohf. einnig fengið það hlutverk að fara með ábyrgð á verklegum framkvæmdum vegna byggingar heilbrigðisvísindasviðs Háskóla Íslands í samræmi við heimildir í lögum um skipan opinberra framkvæmda. Til að tryggja heildstæða ábyrgð á framkvæmdum á Hringbrautarreitnum var talið mikilvægt að einum aðila á vegum ríkisins yrði falin ábyrgð á stjórn framkvæmda á því svæði í heild sinni. 
Um langt skeið hefur markvisst verið unnið að því að byggja upp miðlæga eignaumsýslu ríkisins í samræmi við ákvæði laga um opinber fjármál. Vinna hefur staðið yfir við að færa allar eignir í miðlæga umsýslu ásamt því að auka fjárhagslegt gagnsæi við rekstur þeirra. Nær allar fasteignir ríkisins eru komnar í slíkt fyrirkomulag fyrir utan eignir sem nýttar eru undir Landpítlann og Sjúkrahúsið Akureyri. Með miðlægu fyrirkomulagi fasteigna er hægt að tryggja betur að fjármunir fari til viðhalds fasteigna en ekki til þjónusturekstrar. Með því að færa umsýslu fasteigna á sérhæfðan stað gefst stofnunum jafnframt aukið svigrúm til að sinna sínum kjarnaverkefnum. Mörg erlend fordæmi eru fyrir því að fasteignir á vegum opinberra aðila séu reknar í sérhæfðum eignaumsýslueiningum en í því felst einnig töluvert hagræði m.a. vegna stærðarumfangs og sérhæfingar.

Í greinagerð laga um opinber fjármál kemur fram að gert sé ráð fyrir því að fasteignaumsýsla ríkissjóðs verði á þann hátt að tveimur eða þremur miðlægum eignaumsýslustofnunum á vegum ríkisins verði falin meginumsjón með öllum fasteignum ríkisins. Frá upphafi hefur því verið gert ráð fyrir að fasteignir Háskóla Íslands og Landspítalans geti verið undanskildar yfirfærslu fasteigna til FSRE einkum vegna þess umfangs af fasteignum sem nýtt eru undir starfsemi þeirra sem og sérhæfni þeirra eigna. Talið hefur verið að forsendur séu til staðar til að færa fasteignir sem nýttar eru af þessum aðilum í sérstakar eignaumsýslueiningar (eða félög) sem eru aðskilin frá almennum rekstri stofnananna en er að öðru leyti í nánum tengslum við starfsemina. Slíkt fyrirkomulag tryggir betur viðeigandi aðkomu stórnotenda að eignaumsýslunni og stuðlar að því að sérþekking sé til staðar í tengslum við viðhald og umsýslu sérhæfðra eigna sem eru nátengd starfseminni. 
 
Að hvaða marki duga gildandi lög og reglur ekki til? 
Í ljósi þeirra breytinga sem hafa orðið á verkefnum og skipulagi NLSH ohf. er talin þörf á að endurskoða núgildandi lagaramma þannig að hann samræmist betur breyttu hlutverki félagsins. Hlutverk félagsins takmarkast ekki lengur eingöngu við uppbyggingu nýrra húsa við Hringbraut eins og núgildandi lagarammi miðast við.  

	B. Markmið 

	Stefna hins opinbera á viðkomandi málefnasviði/málaflokki
Í fjármálaáætlun kemur m.a. fram á málefnasviði 5.2, sem eignaumsýsla ríkisins heyrir undir, að áhersla sé lögð á markvissari nýtingu eigna og aukna fjárfestingu í samfélagslegum innviðum. Stefna og markmið hins opinbera á þessu sviði er að stuðla að betra verklagi og auka skilvirkni, hagkvæmni og gæði við framkvæmdir og umsýslu eigna hins opinbera. Mikilvægt er að tryggja faglega málsmeðferð við verklegar framkvæmdir og umsýslu eigna. Þá samræmist það einnig stefnu ríkisins í eigna- og félagamálum að sérhæfðum einingum sé komið á fót til að annast uppbyggingu og umsjón fasteigna undir sérhæfða starfsemi, t.a.m. sem gert var með stofnun Betri samganga ohf. og Fasteigna Háskóla Íslands ehf. 
Markmið sem að er stefnt með lagasetningu í ljósi úrlausnarefnis og stefnu stjórnvalda
Með endurskoðun á gildandi lagaramma um NLSH ohf. er markmiðið að tryggja samræmingu á því hlutverki sem félaginu er ætlað að sinna í samræmi við gildandi stefnu ríkisins á þessu sviði.  

	C. Leiðir

	Ekkert aðhafst  - hvaða afleiðingar hefði það? 
Ef ekkert yrði aðhafst gæti það dregið úr stýringu framkvæmda á vegum félagsins. Auk þess skortir skýrari ramma utan um önnur verkefni er tengjast umsýslu eigna verði félaginu falið það hlutverk á þessu sviði. 
Önnur úrræði en lagasetning sem metin hafa verið
Önnur úrræði en lagasetning koma ekki til álita til hægt sé að gera ákvæðin markvissari í framkvæmd. 
Mögulegar leiðir við lagasetningu

	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni
Útbúið verður lagafrumvarp til breytinga á núgildandi lögum til að þau endurspegli breytt fyrirkomulag með markvissari hætti. Önnur úrræði en lagasetning þykja koma ekki til álita til hægt sé að til að ná fram þeim markmiðum. Auk þess eru ekki til staðar ákvæði í núgildandi lögum sem heimila félaginu að fara með miðlæga umsýslu fasteigna fyrir Landspítalann og aðra sérhæfða sjúkrahúsþjónustu.
Helstu fyrirhuguðu breytingar á gildandi lögum og reglum, hvort heldur bætt er við eða fellt brott 
Áformað er að endurskoða lagarammann í heild og einnig þannig að hann samræmist betur öðrum nýlegum lögum sem sett hafa verið þegar félögum hefur verið komið sérstaklega á fót með lagaákvæðum.  

	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? 
Nei
Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? 
Nei
Er önnur grundvallarlöggjöf sem taka þarf tillit til? 
Taka þarf tillit til laga um opinber fjármál, lög um heilbrigðisþjónustu og laga um skipan opinberra framkvæmda, einkum þess hluta sem snýr að opinberum framkvæmdum og fyrirsvari eigna í eigu ríkissjóðs. 

	F. Samráð

	Hverjir eru helstu hagsmunaaðilar? 
Heilbrigðisráðuneyti, NLSH ohf., Landspítali og Sjúkrahúsið á Akureyri. 
Er skörun við stjórnarmálefni annarra ráðuneyta? 
Já heilbrigðisráðuneytið er lítur að almennri starfsemi sjúkrahúsa. 
Samráð sem þegar hefur farið fram
Samráð við heilbrigðisráðuneytið, Landspítalann, Sjúkrahúsið á Akureyri og NLSH ohf. hefur þegar farið fram. 
Fyrirhugað samráð
Stefnt er að formlegra og ítarlegra samráði við helstu hagsmunaaðila um nánari útfærslur. 

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal
Verði frumvarpið að lögum mun það hafa óveruleg áhrif á ríkissjóð.

	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? 
Nei
Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Ekki er talið að þörf verði á löngum aðlögunartíma vegna fyrirhugaðra breytinga.  
Hvaða forsendur þurfa að vera fyrir hendi til að lagasetning beri árangur? 
Markmið þeirra breytinga sem er stefnt er að þurfa að vera skýr. 
Mælikvarðar á árangur og útkomu
Í gildandi fjármálaáætlun og fjárlögum liggja fyrir mælikvarðar og aðgerðir sem lúta að eigna- og framkvæmdamálum ríkisins sem taka þarf mið af.
Hefur verið hugað að því að afla gagna til að meta árangur þegar þar að kemur? 
Stefnt er að því að afla frekari gagna á síðari stigum vinnunnar.  

	I. Annað

	 

	J. Fylgiskjöl

	Mat á áhrifum lagasetningar – Frummat, sbr. eyðublað
Önnur fylgiskjöl eftir atvikum

